N á v r h

Zákon

z ....... 2009,
ktorým sa mení a dopĺňa zákon č.  523/2004 Z. z. o rozpočtových pravidlách verejnej správy a o zmene a doplnení niektorých zákonov v znení  neskorších predpisov a ktorým sa mení zákon č. 528/2008 Z.z. o pomoci a podpore poskytovanej z fondov Európskeho spoločenstva v znení neskorších predpisov

Národná rada Slovenskej republiky sa uzniesla na tomto zákone:

Čl. I
	Zákon č.  523/2004 Z. z. o rozpočtových pravidlách verejnej správy a o zmene a doplnení niektorých zákonov v znení  zákona č. 747/2004 Z. z., zákona č. 171/2005 Z. z., zákona č. 266/2005 Z. z., zákona č. 534/2005 Z. z., zákona č. 584/2005 Z. z., zákona č. 659/2005 Z. z., zákona č. 275/2006 Z. z., zákona č. 527/2006 Z. z., zákona č. 678/2006 Z. z., zákona č. 198/2007 Z. z., zákona č. 199/2007 Z. z., zákona č. 323/2007 Z. z.,  zákona č. 653/2007 Z. z.,  zákona č. 165/2008 Z. z., zákona č. 383/2008 Z. z., zákona č. 465/2008 Z. z.,  zákona č. 192/2009 Z. z., zákona č. 390/2009 Z. z. a zákona č. 492/2009 Z. z.  sa mení a dopĺňa takto:

1.	V poznámke pod čiarou k odkazu 2 sa citácia „§ 1 písm. c) zákona č. 274/2006 Z. z. o podpore v pôdohospodárstve a rozvoji vidieka. Nariadenie Rady (ES) č. 1083/2006 z 11. júla 2006, ktorým sa ustanovujú  všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999 v platnom znení (Ú. v. EÚ L 210, 31.7.2006). Nariadenie Rady (ES) č. 1198/2006 z 27. júla 2006 o Európskom fonde pre rybné hospodárstvo (Ú. v. EÚ L 223, 15.8.2006).“ nahrádza citáciou „Zákon č. 543/2007 Z. z. o pôsobnosti orgánov štátnej správy pri poskytovaní podpory v pôdohospodárstve a rozvoji vidieka v znení zákona č. 601/2008 Z. z. § 9 zákona č. 528/2008 Z. z. o pomoci a podpore poskytovanej z fondov Európskeho spoločenstva.“.

2.	V § 3 ods. 2 druhej vete sa na konci pripájajú tieto slová: „v ústrednej správe“.

3.	V § 3 ods. 2 tretej vete sa na konci bodka nahrádza čiarkou a pripájajú sa tieto slová: „a ďalšie subjekty, ktoré sú zapísané a zaradené v registri podľa odseku 1 v územnej samospráve.“.

4.	V §  4 ods. 1 písm. a) až c) sa za slová „súhrn rozpočtov ostatných subjektov verejnej správy“ vkladajú slová „vrátane príjmov a výdavkov súvisiacich s vykonávaním verejného zdravotného poistenia v súlade s jednotnou metodikou platnou pre Európsku úniu“.

5.	V § 8 ods. 4 sa za štvrtú vetu vkladá nová piata veta, ktorá znie: „Bežné výdavky na úhradu dane z pridanej hodnoty podľa osobitného zákona,24a) bežné výdavky na trvanlivé tovary a vybavenie na vojenské účely, na výstavbu vojenského charakteru a vojenských budov a bežné výdavky na program oficiálnej rozvojovej pomoci možno použiť na určený účel aj v nasledujúcich dvoch rozpočtových rokoch po rozpočtovom roku, na ktorý boli rozpočtované.“.

6.	V § 8 ods. 4 sa vypúšťajú  šiesta veta a siedma veta.

7.	V § 8a ods. 2 sa za druhú vetu vkladá nová tretia veta, ktorá znie: „Rozsah, spôsob a ďalšie podrobnosti o poskytovaní dotácií na úhradu nákladov preneseného výkonu štátnej správy ustanoví všeobecne záväzný právny predpis, ktorý vydá správca kapitoly, ktorý je orgánom štátnej správy, ak nie sú ustanovené osobitným zákonom.“.

8.	V § 8a ods. 6 prvá veta znie: „Subjekty, ktoré vydávajú potvrdenia podľa odseku 5, sú povinné na požiadanie vydať potvrdenia bezplatne.“.

9.	V § 8a ods. 6 tretia veta znie: „Splnenie podmienok podľa odseku 4 písm. b) a e) sa vzťahuje na žiadateľa, ktorým je právnická osoba a fyzická osoba – podnikateľ; splnenie podmienky uvedenej v odseku 4 písm. a) sa preukazuje čestným vyhlásením.“.

10.	V § 8a ods. 10 sa za slová „výkon kontroly“ vkladajú slová „alebo vládneho auditu“.

11.	V § 9 sa odsek 1 dopĺňa písmenom m), ktoré znie:
„m) Úrad pre reguláciu sieťových odvetví.“.

12.	V § 10 ods. 3 sa za slová „ministra financií“ vkladajú slová „Slovenskej republiky (ďalej len „minister financií“)“.

13.	V § 14 ods. 6 sa za slová „poskytujú prostriedky štátneho rozpočtu“ vkladajú slová „alebo ktoré hospodária s verejnými prostriedkami“.

14.	V § 14 ods. 7 druhá veta znie: „Ministerstvo zdravotníctva Slovenskej republiky je povinné vypracovať návrh súhrnného rozpočtu za vykonávanie verejného zdravotného poistenia v súlade s jednotnou metodikou platnou pre  Európsku úniu a prerokovať ho s ministerstvom financií.“.

15.	V § 19 sa odsek 9  dopĺňa písmenom f), ktoré znie:
„f) zábezpeku na poskytnutie služby; týmto nie je dotknuté poskytovanie zábezpeky podľa osobitného predpisu.“.

16.	V § 19 sa vypúšťa odsek 15.

17.	Za § 19 sa vkladá § 19a, ktorý vrátane nadpisu znie:

„§ 19a
Pravidlá uzatvárania zmlúv v osobitných prípadoch

(1)	Subjekt verejnej  správy s výnimkou subjektu verejnej správy, ktorým je obec, vyšší územný celok a nimi zriadená alebo založená právnická osoba, je oprávnený vyhlásiť koncesiu na stavebné práce a koncesiu na služby podľa osobitného predpisu,24ab) ktorej predpokladaná hodnota24ac) sa rovná alebo je vyššia ako             4 845 000 eur,   len po predchádzajúcom schválení projektu vládou.  

(2)	Subjekt verejnej správy s výnimkou subjektu verejnej správy, ktorým je obec, vyšší územný celok a nimi zriadená alebo založená právnická osoba, je oprávnený uzatvoriť koncesnú zmluvu podľa osobitného predpisu,24ab) ak hodnota koncesie podľa návrhu koncesnej zmluvy sa rovná alebo je vyššia ako  4 845 000 eur, len s predchádzajúcim súhlasom vlády.

(3)	Ustanovenie odseku 2  sa rovnako vzťahuje na návrh dodatku ku koncesnej zmluve.
 
(4)	Povinnou súčasťou materiálu na rokovanie vlády podľa odseku 1 je stanovisko ministerstva financií k štúdii realizovateľnosti a k projektu najmä z hľadiska dôsledkov na vykazovanie schodku a dlhu verejnej správy v jednotnej metodike platnej pre Európsku úniu. Povinnou súčasťou materiálu na rokovanie vlády podľa odsekov 2 a 3 je stanovisko ministerstva financií k predloženému materiálu, najmä z hľadiska dôsledkov na vykazovanie schodku a dlhu verejnej správy v jednotnej metodike platnej pre Európsku úniu. Ministerstvo financií vydáva stanovisko najneskôr do 30 dní odo dňa doručenia materiálu.

(5)	Subjekt verejnej správy je povinný na žiadosť ministerstva financií predložiť údaje potrebné na účely hodnotenia a vykazovania schodku a dlhu verejnej správy a údaje o príprave a realizácii koncesie na stavebné práce a koncesie na služby.“. 

Poznámky pod čiarou k odkazom 24ab a 24ac znejú:
 „24ab) § 15 zákona č. 25/2006 Z. z. o verejnom obstarávaní a o zmene a doplnení niektorých zákonov v znení zákona č. 503/2009 Z. z.
24ac) § 5 zákona č. 25/2006 Z. z.“.

18.	V § 21 ods. 9 písmeno g) znie:
„g) vecné a finančné vymedzenie majetku, ktorý je rozpočtovej organizácii alebo príspevkovej organizácii zverený do správy pri jej zriadení,“.

19.	V § 23 ods. 4 sa za slová „Ministerstvo hospodárstva Slovenskej republiky“ vkladajú čiarka a slová „Ministerstvo vnútra Slovenskej republiky“.

20.	V § 29 ods. 2 písm. i) sa za slovami „vnútorného auditu“ čiarka nahrádza  slovom „a“.

21.	V § 31 ods. 3 sa za slová „do dňa odvedenia finančných prostriedkov“ vkladá slovo „vrátane“.

22.	V § 31 ods. 6 sa slová „5 000 Sk do 300 000 Sk“ nahrádzajú slovami „160 eur do 10 000 eur“ a slová „5 000 Sk do 100 000 Sk“ sa nahrádzajú slovami „160 eur do 3300 eur“.

23.	V § 31 ods. 12 sa na konci pripájajú tieto vety: „Na správu pohľadávky štátu sa vzťahuje osobitný predpis.28) Ak subjekt postupuje v súlade s dohodou uzatvorenou podľa osobitného predpisu,48a) za deň odvedenia prostriedkov na účely určenia výšky penále sa považuje deň uzatvorenia dohody.“.

     Poznámka pod čiarou k odkazu 48a znie:
      „48a) § 6a zákona Národnej rady Slovenskej republiky č. 278/1993 Z. z.  v znení neskorších predpisov.“.

24.	V § 31 odsek 13 znie: 
„(13) Odvod spolu s penále, ktoré pri kontrolovanom subjekte, auditovanom subjekte alebo auditovanej osobe nepresiahne sumu 40 eur, sa neukladá.“.

25.	V § 32 sa slová „1 000 000 Sk“ nahrádzajú slovami „33 300 eur“ a slová „§ 8 ods. 11“ sa nahrádzajú slovami „§ 8a ods. 10“.

26.	V § 32 sa za druhú vetu vkladajú dve nové vety, ktoré znejú: „Na správu pohľadávky štátu sa vzťahuje osobitný predpis.28)  Ak subjekt postupuje v súlade s dohodou uzatvorenou podľa osobitného predpisu,48a) za deň odvedenia prostriedkov na účely určenia výšky penále sa považuje deň uzatvorenia dohody.“.

27.	Za § 37e sa vkladá § 37f, ktorý vrátane nadpisu znie:

„§ 37f
Prechodné ustanovenia k úpravám účinným od 1. júla 2010

(1)	Ustanovenie § 8 ods. 4 v znení účinnom od 1. júla  2010 sa prvýkrát uplatní na použitie bežných výdavkov rozpočtovaných na rozpočtový rok 2010.

(2)	Na konania o uložení odvodu, penále a pokuty za porušenie finančnej disciplíny začaté a právoplatne neukončené pred 1. júlom 2010 sa vzťahujú doterajšie predpisy.

(3)	Na účely tohto zákona sa za verejné prostriedky považujú aj príjmy a výdavky súvisiace s vykonávaním verejného zdravotného poistenia v súlade s jednotnou metodikou platnou pre Európsku úniu.“.

Čl. II
     	Zákon č. 528/2008 Z. z. o pomoci a podpore poskytovanej z fondov Európskeho spoločenstva v znení zákona č. 266/2009 Z. z. a  zákona č. .../2010 Z. z. sa mení takto:

V § 24 odsek 1 znie:
 „(1) Prijímateľ je povinný vrátiť príspevok alebo jeho časť za podmienok a spôsobom uvedenými v zmluve alebo v rozhodnutí o schválení žiadosti podľa § 12 ods. 1. Ak suma príspevku alebo jeho časti, ktorá sa má vrátiť, nepresiahne 40 eur, tento príspevok alebo jeho časť sa neuplatňuje a nevymáha.“.

Čl. III

Tento zákon nadobúda účinnosť 1. júla 2010 s výnimkou čl. I bodu 11, ktorý nadobúda účinnosť 1. januára 2011.